De la Gardie
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
De la Gardie er en svensk adelsslekt av fransk opprinnelse. Slektens hovedsete var til 1970 godset Borrestad i Skåne, men dette gikk da i arv til den norske slekten Løvenskiold. Slektens arkiv, bibliotek og malerisamling er et fideikommiss og følger dens hovedmann. Deler av arkivet ble på 1800-tallet testamentert til universitetsbiblioteket i Lund (Delagardiska arkivet), mens en del av maleriene er deponert i Nordiska Museet.
Eldste kjente stamfar for slekten er Jacques Scoperier (død 1565), som var kjøpmann i Caunes nordøst for Carcassonne. Han kjøpte et gods i nærheten, La Gardie, og hans etterslekt tok navn etter det. Hans sønn, feltherren Pontus friherre De la Gardie (1520–1585), gikk i svensk tjeneste, og ble friherre i 1571. Hans sønn Jacob greve De la Gardie (1583–1652) var generalguvernør i Livland (Estland/Latvia) i 1622–1628 og ble opphøyet til greve i 1615. Han var far til blant andre rikskansler Magnus Gabriel greve De la Gardie (1622–1686), som var gift med Karl 10 Gustavs søster pfalzgrevinne Marie Eufrosyne, og til feltmarskalk Axel Julius greve De la Gardie (1637–1710), generalguvernør i Estland i 1687–1704. Fra sistnevnte stammer slektens nålevende grener. Les mer i Store norske leksikon Delagardiska arkivet Sveriges historie